XVII.  Henrico patriarchae Gradensi et ejus successoribus primatum archiepiscopatus Jadertini, jusque consecrandi archiepiscopi concedit.   (Romae, ap. S. Petrum, Febr. 22.) [MANSI,  Concil.,  XXI, 821.]
Author: Adrianus IV

ADRIANUS episcopus, servus servorum Dei, venerabili fratri HENRICO Gradens. patriarchae ejusque successoribus canonice substituendis in perpetuum.

Ne passim et indiscrete sibi omnes Ecclesiae omnia vindicarent, consulta satis, utilique sanctorum Patrum deliberatione sanxit auctoritas, ut aliae aliis praerogativa dignitatis excellerent, et eis tam judicandi auctoritate, quam potestate corrigendi praeessent. Super omnes autem ex superni dispositione consilii sacrosancta est Romana Ecclesia constituta, ad cujus examen universarum ecclesiarum negotia referrentur, et cujus statuta universa multitudo fidelium sequeretur. Haec nimirum ex indulto a prima fundatione Ecclesiae in B. Petro apostolorum principe privilegio statum omnium ecclesiarum provida consideratione disposuit, et quoties expedire cognovit, alias aliis ad ampliorem curam earum habendarum statuit praeeminere. Inde est quod nos honestatem, ac prudentiam tuam, et devotionis sinceritatem, quam erga sacrosanctam Romanam Ecclesiam semper habuisse dignosceris, attendentes, et ne commissa regimini et dispositioni tuae Graden. Ecclesia, quae de benignitate apostolicae sedis praerogativa gaudet honoris, ex brevitate patriarchatuum inferius et abjectius valeat apud simpliciores haberi, ad ampliandam dignitatem ipsius, primatum ei super Jadertinum archiepiscopatum, et episcopatus ipsius apostolica auctoritate concedimus, et tam te quam successores tuos Jadertino archiepiscopo et episcopis ejus, qui pro tempore fuerint, dignitate primatus praesidere statuimus, et consecrationis munus eidem archiepiscopo impartiri, Romano quidem pontifici traditione pallii reservata. Ut igitur haec nostra constitutio firma in perpetuum et inconcussa permaneat, eam scripti nostri pagina communimus, et auctoritate apostolica confirmamus. Decernimus ut nulli unquam hominum liceat hanc paginam nostrae constitutionis et confirmationis infringere, vel ei modis quibuslibet contraire, salva in omnibus apost. sedis auctoritate. Si quis autem id attentare praesumpserit, secundo tertiove commonitus, nisi reatum suum congrua satisfactione correxerit, potestatis honorisque sui dignitate careat, reumque se divino judicio existere de perpetrata iniquitate cognoscat, atque in extremo examine districtae ultioni subjaceat. Ego Adrianus catholicae Ecclesiae episcopus. Ego Gregorius Sabinen. episc. Ego Guido presb. card. tit. S. Chrysogoni. Ego Hubaldus presb, card. tit. S. Praxedis. Ego Manfredus presb. card. tit. S. Sabinae. Ego Aribertus presb. card. tit. S. Anastasiae. Ego Julius presb. card. tit. S. Marcelli. Ego Guido presb. card. tit. Pastoris. Ego Astaldus presb. card. tit. S. Priscae. Ego Girardus presb. card. tit. S. Stephani in Coelio Monte. Ego Henricus presb. card. tit. SS. Nerei et Achillei. Ego Joannes presb. card. tit. SS. Sylvestri et Martini. Ego Guido diac. card. S. Mariae in Porticu. Ego Jo. diac. card. SS. Sergii et Bacchi. Ego Gerardus diacon. cardin. S. Mariae in Via Lata. Ego Oddo diac. cardin. S. Nicolai in Carcere Tulliano. Datum Romae ap. S. Petrum, per manum Rolandi, S. A. E. card. et cancell., VIII Kal. Martii, ind. III, Incarn. Dom. an. 1154, pontificatus vero D. Adriani papae IV an. I.